ঢাকা, ২৭ জুন (শীর্ষ নিউজ ডটকম) আবদুল্লাহপুর-বাইপাইল মহাসড়কে সাভারের আশুলিয়ায় লেগুনা ও ট্রাকের মুখোমুখি সংঘর্ষে ৪ গার্মেন্টস শ্রমিক নিহত ও ১০ জন আহত হয়েছে। আহতদের স্থানীয় হাসপাতালে ভর্তি করা হয়েছে। আজ সোমবার দুপুরে এ মর্মান্তিক সড়ক দুর্ঘটনা ঘটে।  পুলিশ ও প্রত্যক্ষদর্শী সূত্রে জানা গেছে, আশুলিয়ায় আজ সোমবার দুপুরে আবদুল্লাহপুর-বাইপাইল মহাসড়কের নরসিংহপুর এলাকায় ম্যাডলার গার্মেন্টস সংলগ্ন লেগুনা ও ট্রাকের মুখোমুখি সংঘর্ষে ঘটনাস্থলে ২ জন এবং হাসপাতালে নেয়ার পথে আরও  ২ জন নিহত হয়। এতে আহত হয়েছে আরও ১০ জন। আহতদেরকে স্থানীয় নারী ও শিশু হাসপাতালে ভর্তি করা হয়েছে।  নিহতরা হলেন- নিখিল চন্দ্র (৪৫), রাণী আক্তার (৩৪), মাহমুদা বেগম (৩০) ও জরিফা বেগম (২৫)। নিহতরা সবাই আবদুল্লাহপুর বাস স্ট্যান্ড থেকে লেগুনায় চড়ে নবীনগর এলাকায় যাচ্ছিল বলে জানা গেছে।  আশুলিয়া থানার উপ-পরির্দশক (এসআই) আইয়ুব খান শীর্ষ নিউজ ডটকমকে জানান, দুপুর তিনটার দিকে আবদুল্লাহপুর থেকে ছেড়ে আসা লেগুনা নরসিংহপুর ম্যাডলার গামেন্টসের কাছাকাছি পৌঁছলে বাইপাইল থেকে ছেড়ে আসা একটি দ্রুতগামী ট্রাকের সাথে মুখোমুখি  সংঘর্ষ বাধে। এতে ঘটনাস্থলেই ২ জন মারা যায়। পরে হাসপাতালে নেয়ার পথে আরও ২ জন মারা যায়। নিহতদের মধ্যে তিন জন মহিলা ও এক জন পুরুষ। তবে নিহতদের নাম পাওয়া গেলেও ঠিকানা পাওয়া যায়নি।  তিনি আরও জানান, নিহতদের লাশ আশুলিয়া থানায় আনা হয়েছে। এদিকে ঘাতক ট্রাকটি আটক করতে পারলেও চালক পলাতক।  (শীর্ষ নিউজ ডটকম/ প্রতিনিধি/ এস/ ১৮.৪০ ঘ.)